የአስቸኳይ ጊዜ አዋጁ የኮሮና ወረርሽኝን ለመከላከል አይነተኛ ሚና እንዳለው ተጠቆመ
አዲስ አበባ፡- የአስቸኳይ ጊዜ አዋጁ መውጣት የኮሮና ወረርሽኝን ለመከላከል ለሚደረገው ጥረት አይነተኛ ሚና እንደሚኖረው የህግ ባለሙያዎች አመለከቱ። ባለፈው ዓርብ በሚኒስትሮች ምክር ቤት አቅራቢነት በህዝብ ተወካዮች ምክር ቤት ፀድቆ ተግባር ላይ የዋለው የአስቸኳይ ጊዜ አዋጅ በሀገሪቱ የተከሰተውን የኮሮና ቫይረስ ስረጭት ለመግታት ዓይነተኛ ሚና የሚኖረው መሆኑን ለአዲስ ዘመን ጋዜጣ አስተያየታቸውን የሰጡ የህግ ባለሙያዎች ገልጸዋል። በአዲስ አበባ ዩኒቨርሲቲ የህግ መምህር ዶክተር ታደሰ ካሳ፤ ቫይረሱ ከሚያደርሰው ከፍተኛ ጉዳት አንፃር በመደበኛው የህግ አሠራር የተለያዩ ገደቦች ለመጣልና ስርጭቱን ባለበት ለመግታት አስቸጋሪ መሆኑን ያስረዳሉ። የአስቸኳይ ጊዜ አዋጁ መውጣት ይህንን ችግር የሚቀርፍና ወረርሽኙን መከላከል የሚያስችሉ አቅጣጫዎች ለመከተል ይረዳል። ቫይረሱ በሀገርና በህዝብ ላይ ከሚፈጥረው ከፍተኛ ጉዳት አንፃር ለመከላከልና ለመቆጣጠር የአስቸኳይ ጊዜ አዋጁ መፅደቅና መተግበሩ አማራጭ የሌለው መፍትሔ መሆኑንም ይገልፃሉ። እንደ ህግ መምህሩ ዶክተር ታደሰ ይህን ፈታኝ ወቅት ለማለፍ የተለያዩ ህጎችንና ደንቦችን በማርቀቅ መፍትሔ ሊሰጥ በሚችል መልኩ ለመተግበር የአስቸኳይ ጊዜ አዋጅ መተግበር አስፈላጊ ነው። 
የአስቸኳይ ጊዜ አዋጅ መውጣት ጠቀሜታው የጎላ ነው የሚሉት ልላው የህግ ባለሙያው አቶ ውብሸት ሙላት፤ አሁን ላይ በተናጠል የተለያዩ ክልሎች ክልከላዎችና ደንቦችን በማውጣት እና በመተግበር ላይ ቢሆኑም በተቀናጀ መልኩ ካልተመራ ወረርሽኙን ለመከላከል ውጤታማ የሆነ ሥራ መሥራት አጠያያቂ ያደርገዋል በማለት አስተያየታቸውን ይሰጣሉ። የአስቸኳይ ጊዜ አዋጁ መውጣትና መተግበር የወረርሽኙን ስርጭት በመቀነስና በመከላከል ረገድ የፌዴራል መንግሥት ከክልሎች ጋር ወጥ በሆነ መንገድ ለመተግበር ይረዳዋል ፤ ውጤቱም የተሻለ እንዲሆን ያደርገዋል በማለት ሃሳባቸውን ይገልፃሉ። ቫረሱን ለመግታት የሚወሰዱ ክልከላዎች እና እሱኑ ተከትሎ የሚወሰዱ ዕርምጃዎች ያለ አስቸኳይ ጊዜ አዋጅ ለመተግበር ምቹ አይደሉም የሚሉት አቶ ውብሸት፤ በአስቸኳይ ጊዜ አዋጅ የሚወጡ ህጎች ለቫይረሱ ስርጭት መንስዔ የሚሆኑ የተለያዩ እንቅስቃሴዎችና የሰዎችን መብቶች በጊዜያዊነት እገዳ የሚጥል በመሆኑ መንግሥት ወጥ በሆነ አሠራር ችግሮችን ለመቅረፍ ያስችለዋል ብለዋል። የአስቸኳይ ጌዜ አዋጁ አስፈፃሚው አካል የተለያዩ ክልከላዎችን ለማድረግ ስልጣን የሚሰጠው በመሆኑ በጥንቃቄ መተግበር ይገባዋል የሚሉት ዶክተር ታደሰ በአስቸኳይ ጊዜ አዋጁ የሚደነገጉ ህጎችና ደንቦች የበሽታውን ስርጭት ለማስቆም የሚረዱ መሆን እንደሚገባቸውና ለሌሎች ቀውሶች ምክንያት በሚሆን መልኩ እንዳይተገበሩ ጥንቃቄ ማድረግ ይገባል በማለት ሃሳባቸውን ያብራራሉ። 
የአስቸኳይ ጊዜ አዋጁ ትግበራ ወቅት ማህበረሰቡ ዓላማውን ተረድቶ ለህግ ተገዢ እንዲሆንና በሽታው በሀገርና በህዝብ ላይ የሚፈጥረው ተፅዕኖ በሚቀንስ መልኩ መቆጣጠር እንዲቻል እገዛ እንዲያደርግ መንግሥትም በአፈፃፀም ሂደቱ የሚከሰቱ ችግሮች በውይይትና የሌሎች ሀገራት ልምድ ባገናዘበ መልኩ እንዲተገብር ባለሙያዎቹ ሃሳባቸውን ሰጥተዋል።  
አዲስ ዘመን ሚያዝያ 5/ 2012 የተገኝ ብሩ